**Afrapportering af arbejdet med målsætninger og handlingsplaner i skoleåret 2017-18**

*Med udgangspunkt i skolens målsætninger for årene 2015-20 blev nedenstående målsætninger udvalgt til et mere fokuseret arbejde i skoleåret 17-18 inden for alle hovedområder. Dette betød, at der blev allokeret ressourcer til arbejdet, ligesom arbejdet i ledelse og udvalg har taget udgangspunkt i de udvalgte mål og handlingsplaner.*

*I nedenstående redegørelse for arbejdet med målsætningerne og handlingsplanerne er opfølgningerne markeret med kursiv.*

*Det kan konkluderes, at vi igen i år er nået meget langt med gennemførelse af målsætningerne og handlingsplanerne for 2017-18 takket være en stor indsats fra det samlede personale.*

**1. Skolens faglige og pædagogiske udvikling**

**Det faglige niveau**

* Skolen ønsker, at den enkelte elevs faglige potentiale udfoldes mest muligt og arbejder fokuseret med løfteevnen
* Skolen gennemfører forsøg med fleksibel tilrettelæggelse af undervisning, f.eks. med forløb på tværs af årgange, studieretningsdage, fællestimer eller ved, at 3.g’ere underviser 1.g’ere
* Ekskursioner, feltarbejder og andre læringsaktiviteter ud-af-huset indgår naturligt i alle fag

**Handlingsplaner:**

* *Der arbejdes med at analysere og udforme strategier til forbedring af skolens løfteevne jf. de seneste resultater*
* *I forlængelse af elevtrivselsundersøgelsen arbejdes der med at sikre variation i undervisningen, og desuden fortsættes arbejdet med fleksibel tilrettelæggelse på tværs af årgange*
* *Som en del af arbejdet med variation i undervisningen arbejdes der i alle faggrupper med at videreudvikle arbejdet med ekskursioner og samarbejder ud-af-huset*

**Tovholder:** Ledelsen, pædagogisk udvalg og faggrupperne

**Status:**

*Der er foretaget en analyse af skolens løfteevne i foråret 2018 med inddragelse af de resultaterne for 2017. Resultaterne viser, at skolens løfteevne har forbedret sig, således at den samlet er gået fra at være en smule negativ (-0,1 i periode 15-17) til at vi generelt set i 2017 løfter eleverne på niveau med gennemsnittet (en løfteevne på 0,0).*

*Pædagogisk udvalg har bedt har bedt elevrådet om at konkretisere, hvad eleverne, når de ønsker mere variation, og følgende er bragt i spil: Eksternt samarbejde, Fagdage, der er koblet op på undervisningen, Evaluering af undervisningen, så variation, især i arbejdsformer, sikres og PC-frie-dage. Der er arbejdet med alle elementer i løbet af skoleåret. Som eksempel kan nævnes, at mange faggrupper har arrangeret faglige dage for eleverne og der er arrangeret en studieretningsdag for alle elever i januar.*

*Alle faggrupper har i skoleåret arbejdet med at videreudvikle arbejdet med ekskursioner og samarbejder ud af huset og dette er adresseret i FUS-samtalerne.*

**Elevernes almene dannelse**

* Skolens stærke elevdemokrati skal fortsat udvikles
* Skolen bidrager til elevernes digitale dannelse

**Handlingsplaner:**

* *Der arbejdes med fortsat at understøtte elevdemokratiet på skolen*
* *Arbejdet med at styrke elevernes digitale dannelse fortsættes ved en række tiltag, der sætter fokus på didaktisk relevant brug og styrkelse af elevernes bevidsthed om betydningen af uhensigtsmæssig brug af IT*

**Tovholder:** Elevrådet, ledelsen og pædagogisk IT-udvalg

**Status:**

*Alle udvalg har arbejdet med at understøtte elevernes deltagelse i udvalgene og at kvalificere elevernes forslag. Kontakten mellem elevråd og udvalg er styrket. Der er desuden kommet en fin overensstemmelse mellem elevrådets handlingsplaner og skolens handlingsplaner.*

*Pædagogisk IT-udvalg iværksatte i årets løb nye rammer for brug af IT i undervisningen og elevernes IT-adfærd og udarbejdede en plan for implementering af IT-dannelsesstrategien, som var skrevet året før. IT-dannelse er indgået som en del af grundforløbet for alle 1.g-klaser og der har været afholdt IT-frie dage – se pædagogisk indsatsområde 1 for yderlige uddybning.*

**Kvalitet i undervisningen**

* Lærernes efteruddannelse prioriteres fortsat højt, herunder både skolebaseret efteruddannelse, fagfaglig efteruddannelse og videndeling i og på tværs af faggrupper.

**Handlingsplaner:**

* *Lærernes efteruddannelse fokuseres i dette skoleår på kurser i relation til den nye gymnasiereform, herunder både de enkelte fag, grundforløbet, studieretningssamarbejdet og det faglige samspil*

**Tovholder:** Ledelsen og faggrupperne

**Status:**

*Skolens lærere og ledelse har i årets løb deltaget i de mange reformkurser, der er udbudt af ministeriet og den øvrige efteruddannelse, herunder interne faggruppekurser, der er koncentreret omkring reformen.*

**Videndeling og studieretningssamarbejdet styrkes**

* Der arbejdes fortsat med formaliseret erfaringsudveksling og videndeling i alle fag og på tværs af faggrupperne
* Studieretningssamarbejdet skal fortsat prioriteres, og der arbejdes med at sikre en klar faglig profil på alle studieretninger

**Handlingsplaner:**

* *Videndelingen i faggrupperne fokuseres på den nye gymnasiereform, herunder både fagfagligt og omkring grundforløbet, studieretningssamarbejdet og det faglige samspil*
* *Der arbejdes med studieretningssamarbejde omkring de nye studieretninger ved at etablere handlingsplaner for den enkelte studieretning i samarbejde mellem studieretningsfagene*

**Tovholder:** Faggrupperne

**Status:**

*Der er arbejdet med videndeling i alle faggrupper omkring grundforløbet. Faggrupperne har evalueret faget og studieretningsintroduktionerne i grundforløbet, og disse er tilpasset næste års gennemløb.*

*Der er lagt en plan for studieretningssamarbejdet i 1.g-klassene på klasserådsmøderne. I 1.g omfattede dette dansk-historie-opgaven, og fagligt sammenspil mellem matematik og fysik samt fysik og historie.*

**Pædagogiske indsatsområder**

* Efter oplæg fra ledelsen og pædagogisk udvalg og debat i pædagogisk råd prioriteres hvert år 2-3 pædagogiske indsatsområder på skolen

**Handlingsplaner:**

***1.pædagogiske indsatsområde: IT-dannelse***

*Skolen har fortsat fokus på digital dannelse i bred forstand.*

* *PU udarbejder en plan med klart beskrevne tiltag, der skal udvikle elevernes IT-dannelse og er ansvarlig for at den gennemføres i alle 1.g-klasser. PU har endvidere ansvar for, at indsatsen evalueres og justeres, inden den implementeres på kommende årgange.*
* *PU fortsætter arbejdet med bevidstgørelse af eleverne (’nudgingtilgangen’) og dialog om lærernes klasseledelse af det digitale.*
* *Skolen etablerer en elevorienteret brugerflade og kommunikation til erstatning for mappestrukturen i FC.*

***2.pædagogiske indsatsområde: Professionelle læringsfællesskaber***

*Skolen ønsker at understøtte og videreudvikle lærernes kollegiale samarbejde om undervisning, forberedelse og elevtrivsel. Alle bør derfor have erfaringer med- og øvelse i systematiske samarbejdsmåder, der er praksisnære og bygger på fælles udforskning og refleksion.*

*Dette sker gennem lærersamarbejde med fagkolleger eller i teams omkring ’alternativt tilrettelagt undervisning’, lektionsstudier eller afprøvninger (aktionslæring). Det kan også ske gennem aktiviteter, der skal sikre bedre vidensdeling i faggrupperne. PU opstiller mulighederne og formulerer kriterier.*

**Tovholder:** PU og underudvalg under PU

**Status:**

*Indsatsområde 1: IT-dannelse*

* *Der er udarbejdet en række øvelser som demonstrerer for eleverne, at der er behov for at forholde sig til de negative sider af it i klassen og for at diskutere det i klassefællesskabet. Afholdelse af øvelserne er indskrevet i teamopgavebeskrivelsen for at sikre, at minimum tre af disse øvelser afvikles i grundforløbet.*
	+ *I alle klasselokaler er de gældende grundregler for it-brug ophængt:*
	+ *Computeren er lukket, når undervisningen begynder – Læreren styrer pc-brug.*
	+ *Telefonen skal være i tasken – Hverken i lommen eller i hånden.*
	+ *Beskeder på computeren forstyrrer - Man skal ikke være til rådighed for andre hele tiden.*
	+ *Computerbrug i klassen er ikke en privatsag.*
	+ *Beskyt privatlivet.*
* *I uge 8 blev der afholdt ’computerfri uge’ i alle klasser. Lærerne blev udfordret til at tilrettelægge undervisning, der ikke involverede IT-brug. Der var dilemmaøvelser, øvelser i multitasking og mulighed for at fastlægge it-aftaler i klassen til understøttelse af skolens grundregler. Elevrådet arrangerede IT-og mobilfri frikvarterer og sociale aktiviteter. Det er interessant, at ønsket om tiltaget i høj grad er udgået fra eleverne i Elevrådet og Pædagogisk Udvalg. Erfaringerne med den computerfri uge var så gode, at initiativet gentages næste skoleår.*
* *Der er gennem konkrete aktiviteter også sat fokus på digital dannelse i betydningen elevers deling af sensitivt digitalt materiale - i forlængelse af indsats sidste skoleår og i tråd med skolens anti-mobbestrategi. Heldigvis har skolen hidtil ikke oplevet kritiske episoder.*
* *Den praktiske implementering af en omfattende progressionsplan for elevers it-kompetencer er endnu ikke gennemført med tilstrækkelig klar ansvarsfordeling af opgaverne mellem en klasses team- og faglærere og it-vejlederne. Denne opfølgende indsats vil ledelsen og PU sikre i løbet af næste skoleår.*

*Indsatsområde 2: Professionelle læringsfællesskaber*

* *Alle lærere er efter ønske inddelt i kollegiale samarbejdskonstellationer i 4 hovedområder indenfor professionelle læringsfællesskaber i dette skoleår:*

*1. Kollegial supervision af undervisning*

*2. Observation af egne elever i andres klasser*

*3. Lektionsstudier*

*4. Didaktiske team – aktionslæring*

* *En undergruppe under Pædagogisk Udvalg har afholdt opstartsworkshops inden for hvert af de 4 forskellige samarbejdsformater og der blev gjort midtvejsstatus på seminaret i november. Den afsluttende vidensdeling foregik på PR-mødet den 25/4 som en refleksion over årets kollegiale samarbejde efterfulgt af en postersession. Eksempler på emner, der er arbejdet med i par/triader:*
* *Samarbejde med Institut for Ingeniørvidenskab, AU om flowcytometri for 3.g-elever med biologi på A-niveau. Forløbet over 3 blokke kan gentages af fagkolleger.*
* *Fælles lektionsplanlægning i naturgeografi med fokus på lektioner med innovation*
* *Psykologigruppen har sammen lavet et ’grydeklart’ forløb til psykologi c, som skal muliggøre hævehold på B-niveau.*
* *Udvikling af ny delprøve 1 i Fransk som konsekvens af ny skriftlig eksamen*
* *Fælles forløb om Islam i lyset af nye faglige krav efter reformen i religion*
* *Niveaudifferentieret undervisning i musikteori m. deltagelse af tre 2.g-klasser med musik A.*
* *Videndeling om eksperimentelt arbejde i nv-fysik.*
* *3 lærere observerede egne elever i kollegers undervisning i en klasse med passiv kultur.*
* *Det er vurderingen i Pædagogisk Udvalg og ledelsen, at de kollegiale samarbejder, som indsatsen foranlediger, bidrager til en forbedret samarbejdskultur med mere fælles forberedelse og det er foreslået, at kollegialt samarbejde fortsættes som pædagogisk indsatsområde næste skoleår.*

**2. Skolens studiemiljø**

**Et nyt grundforløb**

* I grundforløbet sikres et solidt kendskab til den enkelte elevs faglige niveau via screeninger, samt løbende opfølgning
* Skolen laver forsøg med en ordning for faglig lærer-elev-tutoring

**Handlingsplaner:**

* *Der arbejdes med at implementere det nye grundforløb og der foretages en evaluering af dette*
* *De nye evalueringssamtaler i grundforløbet implementeres og evaluering efter første gennemløb. Læreren efteruddannes til at varetage disse samtaler.*

**Tovholder:** Ledelsen og Elevaktivitetsudvalget

**Status:**

*Grundforløbet er implementeret og evalueret af elever og lærere og ledelse i november 2017. Ledelsen udarbejdede derefter et oplæg til et revideret grundforløb, som alle havde mulighed for at kommentere, inden den endelige udgave med en række justeringer blev vedtaget. Ændringerne indebar blandt andet, at studieretningsintroduktionerne blev kortet ned til 2 dage i stedet for tre og at eleverne får en bedre introduktion til sprogene. Endvidere er en del af teambuildingsaktiviteterne flyttet til studieretningsklasserne starter, da der er brug for mere fokus her.*

*Studievejlederne har afholdt efteruddannelseskurser for lærerne omkring afholdelse af evalueringssamtalen og kontaktlæreropgaven. Evalueringssamtalerne er gennemført og evalueret og materialet tilpasset til næste år.*

**Bred elevsammensætning**

* Skolen ønsker et rummeligt fællesskab og en bred elevsammensætning, herunder at tiltrække flere drenge, hvilket der iværksættes et arbejde omkring

**Handlingsplaner:**

* *Der arbejdes med strategier for at tiltrække flere drenge*
* *Der arbejdes med strategier til at modtage og undervise elever med svage faglige forudsætninger jf. de nye fordelingsregler*

**Tovholder:** Elevaktivitetsudvalget og studievejlederne

**Status:**

*Elevaktivitetsudvalget har i samarbejde med elevrådet udarbejdet strategier for at tiltrække flere drenge. Disse indebærer blandt andet følgende strategiske tiltag*:

* *Fokus på/bevidsthed om drenge i al kommunikation fra skolen: Facebook, Instagram, hjemmeside, brochurer, orienteringsaften, info-møder m.m.*
* *Fokus på profilering af ‘drenge’-aktiviteter i al kommunikation: idræt (urbane idrætsmiljø), naturvidenskab, nørderi, innovation.*
* *Fokus på brobygning*
* *Samarbejde med idræt, naturvidenskab, innovation om nye aktiviteter*
* *Samarbejde og dialog med det nye Thor-udvalg, som en gruppe af elever (drenge) har nedsat. Thor-udvalget er i gang med at lave særlige aktiviteter for drenge på skolen.*

*Ved skoleårets start holdt rektor på Langkær Gymnasium et oplæg om strategier til at modtage og undervise elever med svage faglige forudsætninger og anden etnisk herkomst. Desuden er der i forlængelse af grundforløbet etableret boost-kurser i matematik, musik og almen sprogforståelse for de elever, der klarede sig dårligt til testene i grundforløbet. Evaluering af boost-forløbene viser tilfredshed med kurserne i matematik og musik i 1.g, som gennemføres igen til næste skoleår, mens kurset i ap ikke gentages. I stedet laves der boost-kurser i tysk i 1.g, og der udvides med boost-kurser i matematik i 2.g.*

**Elevernes studiemiljø**

* Det prioriteres, at eleverne har medindflydelse på undervisningen
* Eleverne involveres systematisk i arbejdet med elevtrivselsundersøgelser og handlingsplaner
* Forventningerne til elevernes fremmøde og arbejdsindsats er klare, og det er skolens mål, at eleverne har lavt fravær

**Handlingsplaner:**

* *Der arbejdes med at øge elevernes indflydelse på undervisningen jf. elevtrivselsundersøgelsen ved at definere punkter, hvor eleverne skal inddrages*
* *Der følges op på elevtrivselsundersøgelsens handlingsplaner*
* *De nye fraværsregler evalueres*

**Tovholder:** Elevaktivitetsudvalget, undervisningsmiljøudvalget, elevrådet og ledelsen

**Status:**

*Elevrådet har arbejdet med at konkretisere, hvad de mener, når de ønsker mere variation og indflydelse på undervisningen. Eleverne har her peget på eksterne samarbejder, fagdage, evaluering af undervisningen, så der sikres variation i arbejdsformer og PC-frie dage. Der er blevet arbejdet med dette i alle fag. Det er præciseret, at alle undervisere skal evaluere undervisningen minimum en gang pr. semester.*

*Undervisningsmiljøudvalget har fulgt op på handlingsplanerne fra elevtrivselsundersøgelsen. Næsten alle handlingsplaner er nu gennemført.*

*Der blev i skoleåret udstedt en ny bekendtgørelse om studie- og ordensregler, og skolens studie- og ordensregler blev revideret og omskrevet i forhold til denne med høring af elevråd, pædagogisk råd og bestyrelsen.*

*De nye fraværsregler (5%) har desværre ikke betydet, at elevernes samlede fravær er mindsket set under et, da vi har oplevet en stigning i antallet af elever med forskellige sygdomsforløb, der medfører meget fravær. Generelt er der dog kommet en større bevidsthed omkring fravær hos eleverne og for langt de fleste elever et mindre fravær. Det skriftlige fravær er faldet over de seneste år.*

**3. Skolens fysiske rammer**

**Kunst på skolen**

* Skolen skal løbende søge relevante fonde for at skaffe kunst til skolen
* Skolen etablerer et kunstudvalg, der skal etablere løbende kunstudstillinger
* Der skabes mulighed for præsentation af elevværker fremstillet i design og billedkunst

**Handlingsplaner:**

* *Der nedsættes et kunstudvalg, der arbejder med at etablere skiftende udstillinger på skolen*
* *Der arbejdes med ansøgninger til fonde om støtte til renovering af eksisterende værker samt nye indkøb*
* *Der arbejdes med at etablere bedre muligheder for præsentation af elevværker*

**Tovholder:** Ledelsen

**Status:**

*Det nye kunstudvalg har startet sit arbejde dette skoleår med at undersøge mulighederne for at planlægge og gennemføre kunstudstillinger på skolen (dette er dog vanskeligt, da der er problemer i forhold til forsikring af udstillede værker, da skolen er selvforsikret).*

*Der er ikke indsendt ansøgninger til fonde om støtte til kunst dette skoleår.*

*Kunstudvalget har arbejdet med at skabe muligheder for at udstille elevarbejder ved at reservere 3 klasselokaler til udstilling og indrette disse, så det er let at hænge værkerne op, og at udarbejde forslag til udsmykning af skolen og har her taget fat på de to indgang ved N-bygningen i første omgang.*

**Fællesområde og gangarealer**

* Skolen undersøger mulighederne for at etablere et nyt fællesområde enten mod Skolebakken eller på eksisterende byggefelt i skolegården
* Skolens gangarealer inddrages til gruppearbejde i det omfang, det er muligt i forhold til lovkrav

**Handlingsplaner:**

* *Mulighederne for at etablere et nyt fællesområde undersøges*
* *Det undersøges om der er flere muligheder for hyggekroge jf. elevtrivselsundersøgelse*

**Tovholder:** Ledelsen med inddragelse af elevrådet omkring hyggekroge

**Status:**

*Der er arbejdet med at undersøge mulighederne for at etablere et nyt fællesområde. Dette kan dog ikke ske uden støtte fra fonde. Mulighederne for at søge diverse fonde er undersøgt og arbejdet fortsættes.*

*Det er undersøgt om der er flere muligheder for at etablere flere hyggekroge for eleverne rundt omkring på skolen, men brandmyndighederne vil ikke åbne for flere møbler på skolens gange mm.*

**Vedligeholdelse af skolens bygninger og lokaler**

* Skolens vedligeholdelsesplan opdateres løbende

**Handlingsplaner:**

* *Skolens vedligeholdelsesplan opdateres efter de sidste renoveringsprojekter er afsluttede*
* *Behovet for at forbedre alternativt udskifte stolene i klasselokalerne undersøges, og der lægges en plan for dette*

**Tovholder:** Ledelsen

**Status:**

*Skolens vedligeholdelsesplan er opdateret efter afslutning af de sidste renoveringsprojekter.*

*Stolene i 4 af de klasselokaler, hvor eleverne er utilfredse med stolene, er nu blevet ombetrukket. I de næste år følger resten af stolene.*

**4. Skolen og medarbejderen**

**APV og trivselsmåling**

* Der følges løbende op på handlingsplanerne fra skolens APV-undersøgelser og trivselsmålinger

**Handlingsplaner:**

* *Der følges løbende op på handlingsplanerne fra skolens APV- og trivselsmåling fra foråret 2017*

**Tovholder:** Samarbejdsudvalget

**Status:**

*Der er løbende fulgt op på handlingsplanerne for skolens APV- og trivselsmåling i samarbejdsudvalget, der har konkluderet, at handlingsplanerne fra APV-undersøgelsen er gennemført og at man er meget langt med at gennemføre handlingsplanerne fra trivselsmålingen.*

**MUS-samtaler**

* Der udarbejdes en kompetenceudviklingsplan for alle skolens ansatte i forbindelse med MUS

**Handlingsplaner:**

* *Kompetenceudviklingsplanen for alle ansatte revideres ved MUS-samtalerne.*

**Tovholder:** Ledelsen

**Status:**

*I forbindelse med MUS-samtalerne er kompetenceudviklingsplanerne for alle ansatte blevet reviderede.*

**Skolens mål er en gennemskuelig intern organisation**

* Kommunikationen skal være gennemskuelig og rettidig på alle niveauer af organisationen, og alle ansatte er forpligtet til at holde sig informeret

**Handlingsplaner:**

* *Der laves en plan for og opstart på gennemførelse af en ny og mere overskuelig IT-struktur*

**Tovholder:** IT-udvalget under pædagogisk udvalg og ledelsen

**Status:**

*I begyndelsen af skoleåret 17-18 blev OneNote, som er en del af Office 365 –pakken indført som pædagogisk-didaktisk platform for alle 1.g-klasser og udvides fremover til at omfatte alle klasser. Skolens IT-udvalg fremlagde i foråret sit bud på en ny strategi for anvendelse af IT-platforme for ledelsen, og efter en høring i PR vedtog ledelsen denne strategi. Skolen skifter derfor til Microsoft Teams som skolens fremtidige kommunikationsplatform, da Teams knytter an til OneNote, som er skolens didaktiske læringsplatform. FirstClass, som vi hidtil har anvendt, er en utilstrækkelig didaktisk platform, det er et forældet system, som ikke længere opdateres, og det har en forældet søgefunktion. Med Teams får eleverne én indgang til både kommunikationssystem og didaktisk platform, det har en effektiv søgefunktion, og det er let at samarbejde i systemet. Det er nu opbygget en ny info-træstuktur i systemet, og der afholdes efteruddannelseskursus for lærere og elever i at anvende systemet ligesom skolens supportfunktion bestående af tre IT-vejledere er udvidet i omfang til næste skoleår. Der vil stadig være adgang til FirstClass i en overgangsperiode (1 år), indtil alle aktuelle filer er flyttet.*

**5. Skolen i samarbejde**

**Skolen skal styrke det eksterne samarbejde og have en tydelig international dimension**

* Skolens internationale strategi opdateres og styrkes
* Skolens samarbejde med Filmbyen udvikles

**Handlingsplaner:**

* *Skolens internationale strategi opdateres*
* *Der arbejdes med at udvikle en studieretning med undervisning på engelsk, som tilbydes i skoleåret 18-19*
* *Billedkunst arbejder med at udvikle samarbejdet med Filmbyen*

**Tovholder:** Ledelsen, et udvalg omkring den engelsksprogede studieretning og billedkunstgruppen

**Status:**

*Skolens internationale strategi er blevet opdateret blandt andet med indskrivning af den engelsksprogede studieretning og en opdatering af retningslinjerne for afholdelse af studieture.*

*Studieretningen på engelsk tilbydes først i skoleåret 19-20 efter bestyrelsens beslutning, men der er i skoleåret arbejdet med informationsmateriale, tilbud om Cambridge Examinations i udvalgte fag, samarbejder med Kochs skole, Aarhus Universitet og International Community med henblik på at markedsføre studieretningen.*

*Alle skolens billedkunsthold i 1.g har deltaget i et projekt i samarbejde med Filmbyen, projektet er blevet evalueret, og det er besluttet at gennemføre det i justeret udgave i skoleåret 18-19.*

**6. Skolen i konkurrence**

**Skolen skal opbygge et alumnenetværk**

* Kontakten til skolens alumner skal udbygges og anvendes dels i undervisningen med henblik på at understøtte fagligheden dels i profileringen af skolen

**Handlingsplaner:**

* *Der arbejdes med at etablere et alumnenetværk*

**Tovholder:** Ledelsen

**Status:**

*Alumnenetværket er etableret og har mere end 900 medlemmer. Der udsendes regelmæssigt nyhedsbreve til alumnerne. Der er i foråret lagt en plan for udvikling af netværket, hvor der arbejdes med en ”alumnedag” på skolen i foråret 2019 og brug af alumner i skolens arbejde med karrierelæring.*

*Ledelsen/LE*